आधुनिक काल में अनेक उभरते हुए हिंदी लेखकों, कवियों के लिए दिल्ली प्रारंभ से ही आकर्षण का केंद्र रही है। हिंदी के महान साहित्यकारों ने अपनी लेखनी की शुरूआत चाहे लखनऊ, बनारस, कानपुर, भोपाल, गोरखपुर, इलाहाबाद, जबलपुर आदि स्थानों से की हो लेकिन दिल्ली के प्रति जिज्ञासा और आकर्षण उनका हमेशा बना रहा। दिल्ली के बाहर रहते हुए या दिल्ली में उनके आने के बाद दिल्ली के प्रति उनकी क्या मानसिकता रही यह उनकी रचनाओं में झलकता है। भारत की आज़ादी के बाद दिल्ली राजनीति का केंद्र तो बनी, साथ ही साथ व्यवसायिक केंद्र के रूप में भी फली फूली। दिल्ली और उसके आस-पास अनेक औद्यौगिक इकाईयों के खुलने के बाद भारत के कई राज्यों के होनहार नौजवान दिल्ली की तरफ खिंचे चले आए और इस तरह दिल्ली धीरे-धीरे एक छोटे भारत में तब्दील होती चली गई।